P. Hrušovský, predseda NR SR: (2005-01-19):
Otváram rozpravu. Pýtam sa pánov poslancov, či sa chce niekto prihlásiť do rozpravy, keďže som nedostal žiadne písomné prihlášky ústne. Pani poslankyňa Podracká. Prihlásiť sa dá len tak, že máte hlasovaciu kartu... (Reakcia poslankyne.) Nemali ste ju, pani poslankyňa. Nech sa páči. Končím možnosť podania ďalších prihlášok. Máte slovo. D. Podracká, poslankyňa: Ďakujem za slovo, pán predseda. Vážený pán minister, vážené pani poslankyne, vážení páni poslanci, poviem len veľmi krátko zopár mojich takých osobných úvah na tému hazardné hry. Dávno sme už teda opustili storočie, v ktorom Dostojevskij hrával hazardné hry a musel v noci ešte stiahnuť obrúčku z prsta svojej ženy, aby ako poslednú nejakú hodnotnú vec ju predal a mohol zaplatiť svoje dlžoby. Žijeme, pravdaže, v 21. storočí, ale ako som sa dočítala na internete, v počte hráčskych automatov na hlavu, čiže v počte hráčskych automatov na jedného Slováka, vraj nám patrí prvenstvo. Nie je tam k tomu žiaden štatistický nejaký doklad, ani kto by takýto výskum robil, ale takáto informácia sa tam nachádza. Práve táto informácia ma vedie k tomu, aby som sa zapodievala myšlienkou, či naozaj by sme nemali viac regulovať počet týchto hracích hráčskych automatov, a teda tým aj redukovať závislé osobnosti, gamblerstvo a tragédie, ktoré z tohto všetkého sa odvodzujú a vznikajú. Ďalej. Asi 5 %, keby sme zobrali okolité štáty, ruskej populácie je tiež závislých na hazardných hrách, to je až okolo 7 miliónov ľudí. A Viktor Zajcev z Bechterevovho inštitútu tvrdí, že hrajú už nielen chudobní, ale naopak, počet tých, ktorí hrajú, sa značne rozširuje na strednú a vysokú vrstvu. Hrajú úradníci, hrajú proste ľudia, ktorí sú aj úspešní v zamestnaní, majú šťastné rodiny a hrajú, pretože potrebujú istým spôsobom podstupovať nejaké riziko. Úspešnosť liečby, keď sa takýto človek dostane do závislosti od hráčskej vášne, je údajne veľmi nízky, aj tento samotný Bechterev tvrdí, že vlastne z niekoľkotisíc sa iba 95 ľudí podarilo vyliečiť naozaj. Poznám z vlastnej skúsenosti príbeh ľudí, kde majú v rodine gamblera a tento gambler postupne zničí celú rodinu, zruinuje peňaženky a bankové účty všetkých rodinných príslušníkov a v podstate šíri okolo seba beznádej, zúfalstvo, niekedy sú to samovražedné pokusy, niekedy to smeruje až k väzeniu, pretože spreneverí peniaze a tak ďalej a tak ďalej. Nikto nechce vychovať závislú gamblerskú osobnosť, žiadna matka si takéto dieťa neželá. A kariéry patologických hráčov, ako som už spomínala, veľmi smutne končia. Keď sa mnohí psychológovia zaoberali tým, prečo tieto závislosti vznikajú, tak odpoveď bola taká, že vraj Slovania, a aj teda Slováci, sú osudoví alebo veria na osud, a tak preto s akýmsi osudovým predurčením aj vsádzajú. Po tomto prológu by som chcela upozorniť na § 36 a v druhom čítaní by som sa aj snažila, ak by tu bola vôľa nejakým spôsobom to pozmeniť, na body i), j), k) a l) § 36 týkajúce sa odvodov. Pán minister, chcela by som sa vás opýtať, či tých 27 %, čo sa týka stávkových hier, hazardných hier prevádzkovaných prostredníctvom výherných prístrojov a hazardných hier prevádzkovaných prostredníctvom technických zariadení, obsluhovaných priamo hráčmi, čiže aj pri videohrách a hazardných hrách prostredníctvom telekomunikačných zariadení, tam je len 10 %, ale tam, kde je tých 27 %, či by nebolo možné zvýšiť tieto odvody. Ja by som pokojne bola až extrémistka, pokojne 50 % aj 90 %, aby sa to jednoducho neoplatilo, aby sa neoplatilo mať a vlastniť a zarábať na hráčskom automate. A aby časť týchto odvodov, ktoré by teda boli vyššie ako 27 %, išla na liečbu týchto gamblerov. Pretože, ako sa predpokladá, aj spoločnosť Dürkheim, nemecká spoločnosť, predpokladá, že vzrastie počet týchto hazardných hráčov aj prostredníctvom mobilných operátorov. Ja viem, že sú to súkromné spoločnosti, ale jednoducho na spoločnosti potom zostane, ako týchto ľudí liečiť, že čo najviac im to znepríjemniť. Ja keby som mala byť absolútna extrémistka, išla by som až na 90 %. Čiže aby sa im to neoplatilo, aby tých hráčskych automatov bolo čo najmenej, aby to bolo nevýhodné, krajne nevýhodné pre majiteľov a výhodné pre štát a aby to bolo pre majiteľov minimálne ziskové. Ďakujem.